Väinö Tanner
Väinö Tanner, 1881-1966, finsk politiker. Tanner var med få afbrydelser medlem af Land- og Rigsdagen 1907-62 for Finlands socialdemokratiske parti. I 1917 indgik han i O. Tokois regering. Han tilhørte da den reformistiske fløj i sit parti og gik imod magtovertagelsen i 1918. Efter borgerkrigen reorganiserede han som formand partiet efter skandinavisk forbillede. Selvom han 1926-27 stod i spidsen for en socialdemokratisk mindretalsregering, accepteredes partiet først fra 1937 i regeringssamarbejdet. Indtil 1944 var Tanner nu på forskellige ministerposter finsk politiks stærke mand. Han var ildeset af russerne og idømtes under krigsansvarlighedsprocessen i 1946 51/2 års fængsel. I 1957 blev Tanner igen partiformand, hvilket splittede partiet og vakte stor utilfredshed i Sovjetunionen.